ຂປລ. ໃນວັນທີ 11 ຕຸລາ 2021 ທີ່ນະຄອນຫລວງວຽງຈັນ, ໄດ້ມີການເປີດຊຸກຝຶກອົບຮົມວຽກງານ ການເງິນ-ການບັນຊີ ແລະ ທຸລະກໍາທາງທະນາຄານ ໃຫ້ພະນັກງານພະແນກ ກວດສອບຄືນການແຈ້ງພາສີກົມພາສີ ກະຊວງການເງິນ, ໂດຍການເປັນປະທານຂອງ ທ່ານ ສາຍມະໂນລິນ ສິນບັນດິດ ຮອງຫົວໜ້າກົມພາສີ ແລະ ທ່ານ ວັນໄຊ ທອງສີທາວົງ ຮອງຫົວໜ້າກົມບັນຊີ ກະຊວງການເງິນ, ມີຄະ ນະພະແນກ, ຄະນະຮັບຜິດຊອບຈັດຝຶກອົບຮົມ, ນັກວິທະຍາກອນ ແລະ ສຳມະນາກອນເຂົ້າຮ່ວມ.
ສຳລັບຊຸດຝຶກອົບຮົມ ຫົວຂໍ້: “ການເງິນ-ການບັນຊີ ແລະ ທຸລະກໍາທາງທະນາຄານ”, ເປັນການສ້າງຄວາມເຂັ້ມແຂງ, ຍົກລະດັບຄວາມຮູ້ ຄວາມສາມາດ ໃຫ້ເຈົ້າໜ້າທີ່ພາສີ ກວດສອບຄືນການແຈ້ງພາສີ, ເພື່ອຕອບສະໜອງ ຕາມຄວາມຮຽກຮ້ອງຕ້ອງການ ຂອງວຽກງານໄລຍະໃໝ່ ແລະ ເປັນພື້ນຖານໃຫ້ແກ່ການ ຄຸ້ມຄອງວຽກງານການເງິນ, ການກວດກາພາຍໃນວິສາຫະກິດ ແລະ ການກວດກາຈາກພາຍນອກ, ໃຫ້ມີຄວາມ ໂປງໃສ, ຖືກຕ້ອງ, ຍຸຕິທໍາ, ຊຶ່ງພະນັກງານ-ເຈົ້າໜ້າທີ່ພາສີ ຢູ່ພະແນກກວດສອບຄືນ ການແຈ້ງພາສີ, ຕ້ອງໄດ້ເຂົ້າໃຈວຽກງານ ກວດສອບບັນຊີ ແລະ ສາມາດນຳໃຊ້ເຂົ້າ ໃນວຽກງານວິຊາສະເພາະຂອງຕົນ ລວມທັງການກວດສອບຄືນ ບັນດາຂໍ້ມູນທັງໝົດກ່ຽວກັບການ ແຈ້ງພາສີ, ບັນດາເອກະສານອ້າງອີງ ການນຳເຂົ້າ-ສົ່ງອອກສິນຄ້າ, ເຄື່ອງຂອງ. ໃນນັ້ນ, ມີຂໍ້ມູນການຊໍາລະສະສາງ, ຂໍ້ມູນດ້ານການເງິນ, ການບັນຊີ ແລະ ອື່ນໆ.
ຊຸດຝຶກອົບຮົມຄັ້ງນີ້, ໃຊ້ເວລາທັງໝົດ 5 ວັນ, ບັນດາສຳມະນາກອນ, ໄດ້ຮັບຟັງການເຜີຍແຜ່, ແນະນໍາກ່ຽວກັບ ລະບົບບັນຊີວິ ສາຫະກິດ ແລະ ລະບຽບຫລັກການດ້ານບັນຊີ, ສາລະບານບັນຊີວິສາຫະກິດ, ຫລັກການບັນຊີຄູ່, ເຕັກນິກການບັນທຶກບັນຊີ, ບັນດາລາຍການ ເຄື່ອນໄຫວ ທີ່ເກີດຂຶ້ນ ລວມທັງການສ້າງເອກະສານ ລາຍງານການເງິນ, ເພື່ອສາມາດຄຸ້ມຄອງຕິດຕາມ ການນໍາເຂົ້າ-ສົ່ງອອກ ສິນຄ້າຂອງ ຫົວໜ່ວຍທຸລະກິດ ແລະ ສາມາດກວດສອບຄືນ ການປະຕິບັດພັນທະ ດ້ານພາສີອາກອນ ຂອງຫົວໜ່ວຍທຸລະກິດ, ສອດຄ່ອງກັບກົດໝາຍ ແລະ ລະບຽບຫລັກການ.
ຂໍ້ມູນ: ກະຊວງການເງິນ
ເນື້ອໃນ: ຂປລ